《寿萱堂为钟指挥题》
明代·杨荣

羡子文武才，出身事明主。乘时际风云，临戎拥貔虎。

伟哉树奇际，荣华耀簪组。严亲既云徂，致力养慈母。

高堂种萱花，绿叶何湑湑。朝日画帘深，春风綵衣舞。

承欢介眉寿，华觞泛清醑。天伦有真乐，和气蔼庭宇。

紫诰锡荣封，圣恩自弘溥。分阃肃江汉，移节镇荆楚。

桓桓仗天威，韬略足禦侮。丹心秉忠义，报国誓相许。

愿言慎始终，芳名播千古。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。